Grásleppusjómenn vonast til að hafa náð uppspyrnu í botni markaðar Afar mikið verðfall hefur orðið á gráspleppuhrogum . Þau byrjuðu að lækka í verði í lok vertíðar 2012 og menn upplifðu eftir það nánast verðhrun á mörkuðum með tilheyrandi sölutregðu . Þetta sést glöggt í útflutningstölum Hagstofunnar . Fyrstu 10 mánuði þessar árs , 2013 , er verð á söltuðum grásleppuhrognum 42% lægra en það var á sama tímabili í fyrra . Útflutningsverðmæti hrognanna á tímabilinu janúar - október er 554 milljónir á móti 1,1 milljarði á sama tímabili í fyrra . Það bætir ekki úr skák að magnið hefur dregist saman um eitt þúsund tunnur en það eitt og sér skýrir þó engan veginn þetta mikla fall í verðmætum . Megin ástæðan er verðfallið . Ýmsar skýringar eru á þessu mikla verðfalli . Snöggar og miklar verðhækkanir urðu á tímabilinu 2009 til 2010 sem leiddi meðal annars til stóraukinnar veiði . Afleiðingarnar urðu offramboð á hrognum . Markaðurinn tók við fram yfir mitt ár 2012 , en þá fóru kaupendur að kippa að sér höndum . Það dró verulega úr sölu , verð lækkuðu og birgðir söfnuðust upp . Verðlækkun til sjómanna hefur einnig komið fram í lægra verði á fullunnum grásleppuhrognum til neytenda . Nú virðist hins vegar dæmið vera að snúast við í grásleppukavíarnum . Landssamband smábátasjómanna telur að lægra verð til neytenda sé nú farið að skila sér í aukinni sölu . " Vonir standa því til að botninum sé náð og farið að grylla í betri horfur á markaði fyrir grásleppuhrogn . Þannig að það gangi eftir veltur þó allt á að veiði á næstu vertíð verði á hóflegum nótum , að hún verði ekki umfram eftirspurn , " segir á vef samtakanna . Grásleppuvertíðin var í slakara lagi hjá grásleppusjómönnum á sunnan - og vestanverðu landinu í vor , bæði hvað varðar verð og aflabrögð .